Коми Республикалы да Канадалы ёртасьöм вылö эмöсь экономическöй да гуманитарнöй проектъяс

Та йылысь юöртiс талун Коми Республикаса Юралысь Вячеслав Гайзер Россияын Канадаса посол Джон Слоанкöд удж серти аддзысьлiгöн.

В.Гайзер пасйис, мый миссияыс кöть ёнджыкасö экономика боксянь, Коми да Канада костын ёртасьöмсö позьö сöвмöдны став сикас туйвизь кузя. «90 вояс помын Коми Республика да Канада костын вöлi нин збыльмöдöма мусир да биару перйöм, вöр-ва озырлунöн вöдитчöм да сылысь вынйöрсö сöвмöдöм кузя öтувъя проектъяс. Тöда, мый промышленносьт сöвмöдöмын и талун позьö сёрнитны бурджыка ёртасьöм йылысь. Таысь кындзи, ми аддзам культураын водзö вылö бур йитöдъяс да социальнöй да экологическöй юалöмъясын öтувъя решениеяс, кутшöмъяс йитчöмаöсь Войвывса олöмкöд», – юöртiс Коми Республикаса Юралысь.

Ассяньыс г-н Посол пасйис, мый Коми Республикаын Канадаса делöвöй миссиялöн уджыс вöлi зэв тöдчана да бур. «Миян эмöсь öткодь кöсйöмъяс, медым мусир да биару промышленносьтын, горноруднöй уджын, вöр лэдзöмын да видз-му овмöсын збыльмöдны öтувъя проектъяс. Таысь кындзи, чайта, мый Тiянлы окота лоö тöдмасьны энергия видзтан технологияясöн, торйöн кö, кыдзи наöн вöдитчöны олан керкаяс стрöитiгöн да сэнi олiгöн. Тöда, мый миян аддзысьлöмъяс восьтасны выль туйвизьяс öтувъя бизнес-проектъясса уджын», – содтiс Д.Слоан.

В.Гайзер сiдзжö вöзйис öтув нуöдны Питирим Сорокинлысь наследие туялан удж да кырымавны Сорокин нима социологическöй туялöмъяс шöрин да Саскачеван университет (Канада) костын, кöнi öнi видзöны учёнöй архивлысь шöр юкöнсö, öтувъя удж нуöдöм йылысь артмöдчöм. Д.Слоан шуис, мый быть висьталас тайö вöзйöмсö.

Аддзысьлöмын сiдзжö участвуйтiсны: Стивен Басадур – Канадаса торпредствоöс уполномочитöм морт, Сергей Лобов – «Федорово Рисорсез» («Barrick Gold») медыджыд директор, Иван Заведеев – «SNC Lavalin» медыджыд директорöс вежысь, Михаил Трифонов – «Delta Controls» медыджыд директор, Алина Жолобова – Rosemex сöвмöдöм кузя директор, Аллан МакНил – «AMIS InterAg» веськöдлысь директор, Нэйтан Хант – Россияын да Евразияын Канадалöн делöвöй ассоциацияса президент («CERBA»), Ольга Мазурова – Россияын да Евразияын Канадалöн делöвöй ассоциациялöн дiнмуса координатор (CERBA).

Владимир Тукмаков – Коми Республикаса Юралысьöс вежысь – Коми Республикалöн сьöм овмöсса министр, Александр Буров – Коми Республикаса Юралысьöс вежысь, Антон Фридман – Коми Республикаса промышленносьт да энергетика кузя министр.